TUT-studenteleier sterf tydens optogStudente vergader buite die Uniegebou in Pretoria tydens die #FeesMustFall-optog (20 Oktober 2016) Foto: @b_masilela, Twitter TUT het Vrydag bevestig dat Benjamin Phehla en twee ander studente beseer is toe hulle deur ŉ motor getref is op ŉ pad tussen die noord- en suid-kampusse in Soshanguve waar die studente ŉ optog gehou het. Die studente het vroeër die dag ŉ optog na die Uniegebou gehou. Phehla is na ŉ hospitaal gehaas waar hy later dood is. “Die betogers het na bewering die verkeer tussen die twee kampusse in Soshanguve ontwrig en drie studente is beseer toe ŉ bestuurder beheer oor die motor verloor het. Dit is met diep hartseer dat die universiteit moet bevestig dat een van die studente wat tydens die voorval beseer is, gisteraand gesterf het,” het die universiteit gesê. “Die voorval word tans deur die polisie ondersoek. Beradingsdienste is aan die personeel en studente beskikbaar gestel.” Groepe studente het Donderdag ŉ optog na die Uniegebou gehou as deel van die #FeesMustFall-veldtog om ŉ memorandum aan die regering te oorhandig. Die studente eis onder meer onmiddellike gratis, gedekoloniseerde tersiêre onderrig en die vrylating van al die studente wat tydens die voortslepende betogings in hegtenis geneem is. Die studente het Donderdag kwaad geraak toe twee onbekende regeringsamptenare gestuur is om die memorandum te ontvang. Hulle het daarop aangedring dat iemand prominent en bekend, soos Blade Nzimande, die minister van hoër onderwys, die memorandum ontvang. Ten spyte van die ontwrigting op sy kampusse, het die TUT gesê die instansie sal toesien dat die akademiese jaar voltooi word. Toetse en ander akademiese bedrywighede sal Saterdag ook voortgaan. “Alle bedrywighede sal op al die kampusse voortgaan Maandag 24 Oktober. Personeel en studente word daarin herinner dat hulle slegs die kampusse sal mag binnekom met hul TUT-ID-kaarte. Studente word versoek om klasse by te woon en voor te berei vir die toetse wat geskeduleer is,” het die universiteit gesê.